Birthe Skaarup (DF), 2007-05-11:
Vi har siddet lidt og diskuteret hernede, og det er sådan mere et opklarende spørgsmål, jeg har.
Vi har også diskuteret, hvor mange pige- og drengenavne der i grunden er lig hinanden, og vi er faktisk kommet frem til rigtig mange, så hvis der virkelig er nogen, der gerne vil have et navn, der symboliserer begge køn, er der jo rige muligheder.
Men det, vi sådan har diskuteret lidt, er så også, at hvis Enhedslisten får et muslimsk medlem ind i Folketinget, hvordan vil en muslim så se på sådan et lovforslag?
Har Enhedslisten taget det lidt med ind i deres betragtninger?
Forslaget er uden tvivl fremsat med nogle gode intentioner om at minimere antal af selvmord, og hvad der følger ved indtagelse af et stort antal medicinske præparater.
Baggrunden er, som der er redegjort for, at især mange børn og unge prøver at begå selvmord.
Jeg giver forslagsstilleren ret i, at det er ubærligt og tragisk, når et menneske tager livet af sig selv, især når det er børn og unge.
Det er et alvorligt problem med selvmord i vores samfund, og vi skal gøre alt, hvad vi kan for at forhindre og forebygge, at det sker.
Jeg ved også, at der blandt ældre mennesker begås flere selvmord, når man er blevet træt af livet.
Her synes jeg, at man også skal yde en særlig indsats.
Det handler meget om, at der er nogle, der mangler et socialt netværk, det kan også være de unge, der gør det.
Men selv om der findes et socialt netværk, bliver de selvmordstruedes råb om hjælp ikke altid hørt, og det skal vi være bedre til at gøre.
Vi kan eventuelt få belyst de problemstillinger, der rejses af De Radikale, i udvalgsarbejdet.
Handlingsplanen for forebyggelse af selvmord i Danmark, der kom i 1998 og blev udmøntet senere – jeg tror, det var i 2002 og 2003 – anbefalede, at kendskabet til risikofaktorer og risikogrupper skulle øges.
Man nævnte også her, at det var de ældre, som lå i en særlig risikogruppe.
Jeg synes, jeg bliver nødt til at sige her i dag, at selv om det handler om unge og børn, og at det er noget skidt, når man skal ty til at begå selvmord, skal man også tænke på de ældre, for de er altså også en særlig gruppe.
Der er som sagt iværksat en række initiativer gennem de senere år for netop at forebygge selvmord og selvmordsforsøg.
Vi har i satspuljeforhandlingerne været inde og kigge på de områder, det kunne være værd at støtte.
Jeg husker også tydeligt, at vi netop med det, der hedder »Girl Talk«, en rådgivningshjemmeside, havde store intentioner om, at vi her kunne gå ind og hjælpe netop de unge mennesker.
Jeg tror, at alle satspuljepartierne støttede op om den her netbaserede hjælp og rådgivning.
Pilleglas er også blevet påsat nogle advarselstrekanter.
Det er en appel til forældrene, når de har unge mennesker og børn i familien, om, at de sørger for at sætte de her pilleglas langt væk eller have så få af dem som muligt.
Jeg synes, at det også var en af de gode ting, der blev lavet.
Vi er meget indstillet på at se på forebyggelse, og vi er meget indstillet på at se på bedre information, hvis der er mulighed for det, til de grupper, hvor vi kan se, at selvmord er udbredt.
Men jeg mener også, det må være naturligt at indtænke den selvmordsforebyggende indsats i kommunernes samlede sundheds- og socialpolitik og gøre den til en del af en bredere forebyggelsesindsats.
Jeg tror også, at kommunerne ved, at de fik en yderligere opgave her pr. 1. januar 2007, og jeg synes, den her opgave netop på en rigtig god måde kunne ligge her.
Som sagt tror vi i Dansk Folkeparti på mere forebyggelse og information, og vi kan ikke umiddelbart tilslutte os forslaget, men er villige til, som også Venstres ordfører sagde, at se på at lave en beretning, der måske kunne munde ud i noget positivt over for det her forslag.